РЕГЛАМЕНТ (ЕО) № 1255/2007 НА КОМИСИЯТА
от 25 октомври 2007 година
за изменение на Регламент (ЕО) № 874/2004 относно определяне на правила на обществената политика за въвеждането и функциите на .eu домейн от най-високо ниво и принципите, които ръководят регистрирането
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 733/2002 на Европейския парламент и на Съвета от 22 април 2002 г. относно въвеждането на .eu домейн от най-високо ниво (1), и по-специално член 5, параграф 1 от него,
след като се консултира със службата по регистрация в съответствие с член 5, параграф 1 от Регламент (ЕО) № 733/2002,
като има предвид, че:
(1)
Регламент (ЕО) № 874/2004 на Комисията от 28 април 2004 г. (2) осигурява прилагането на Регламент (ЕО) № 733/2002, като определя правила на обществената политика за въвеждането и функциите на .eu домейн от най-високо ниво и принципите, които ръководят регистрирането.
(2)
Член 8 от Регламент (ЕО) № 874/2004 въвежда правила на обществената политика по отношение на географските понятия, като предвижда процедура, даваща възможност на държавите-членки, държавите кандидатки и всички членки на Европейското икономическо пространство да подадат молба за регистрирането или запазването на тяхното име от съответното национално правителство. В съответствие с тази цел и с оглед пълно осигуряване на геополитическото и езиковото разнообразие на Европейския съюз и в интерес на държавите-членки и на европейските граждани, на 10 октомври 2005 г. Регламент (ЕО) № 874/2004 бе изменен с Регламент (ЕО) № 1654/2005 относно изменение на Регламент (ЕО) № 874/2004 относно определяне на правила на обществената политика за въвеждането и функциите на .eu домейн от най-високо ниво и принципите, които ръководят регистрирането. Член 1, параграф 3 от Регламент (ЕО) № 1654/2005 добави приложение, което включва списък на имената, запазени за всяка държава-членка за регистриране и списък на имената, които могат да бъдат запазени от определени трети страни, включително държавите кандидатки за присъединяване към Европейския съюз.
(3)
На 1 януари 2007 година България и Румъния се присъединиха към Европейския съюз. Съответно те следва да имат възможността да регистрират имена в домейна, които са били запазени за тях в съответствие с член 8 от Регламент (ЕО) № 874/2004. За да се осигури правна яснота, че тези две държави-членки имат такава възможност, приложението, включено с Регламент (ЕО) № 874/2004 на Комисията, следва да бъде изменено.
(4)
Мерките, предвидени в настоящия регламент, са в съответствие със становището на Комитета за регулиране на съобщенията, създаден по член 22, параграф 1 от Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (3),
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 874/2004 на Комисията се заменя с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 октомври 2007 година.